Document ID: 32013R0344

A BIZOTTSÁG 344/2013/EU RENDELETE
(2013. április 4.)
a kozmetikai termékekről szóló 1223/2009/EK európai parlamenti és tanácsi rendelet II., III., V. és VI. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a kozmetikai termékekről szóló, 2009. november 30-i 1223/2009/EK európai parlamenti és tanácsi rendeletre (1) és különösen annak 31. cikke (1) és (2) bekezdésére,
mivel:
(1)
Az 1223/2009/EK rendelet, amelyet 2013. július 11-től kell alkalmazni, fel fogja váltani a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvet (2). A zökkenőmentes átmenet érdekében azonban a gazdasági szereplők már az 1223/2009/EK rendelet alkalmazási időpontját megelőzően is forgalomba hozhatnak az abban foglalt rendelkezéseknek megfelelő kozmetikai termékeket.
(2)
Az 1223/2009/EK rendelet mellékletei a tudomány azon állását tükrözik, amely a rendeletjavaslat Bizottság általi elfogadásának időpontjában (2008. február 5.) volt jellemző. Azóta a 76/768/EGK irányelv mellékleteit több alkalommal módosították.
(3)
A 76/768/EGK irányelv több mellékletét módosították az emberi egészséget érintő potenciális veszélyek elhárítása céljából, és bevezették a szükséges közegészség-védelmi intézkedéseket. A jogi egyértelműség érdekében, valamint azért, mert az 1223/2009/EK rendeletben foglaltak betartása a 76/768/EGK irányelvnek való megfelelés alternatívájaként már 2013. július 11. előtt is megengedett, módosítani kell az 1223/2009/EK rendelet mellékleteit is a közegészség magas szintű védelmének biztosítására.
(4)
A 76/768/EGK irányelv mellékleteit a tudományos és műszaki fejlődésnek megfelelően is több alkalommal módosították, a közegészség védelmének biztosítása mellett. Következésképpen a 76/768/EGK irányelv mellékletei jobban megfelelnek a tudományos és a műszaki fejlődés jelenlegi állásának, mint az 1223/2009/EK rendelet mellékletei. Ezért az említett módosításokat az 1223/2009/EK rendelet mellékletein is végre kell hajtani.
(5)
Néhány esetben az anyagok neve nem követi az olyan nemzetközileg elfogadott nevezéktanokat, mint pl. a Kozmetikai Összetevők Nemzetközi Nevezéktana (International Nomenclature of Cosmetic Ingredients, rövidítve INCI); az illatanyagnevek azonban meg vannak adva. A III. melléklet c. oszlopában (az összetevők közhasználatú neveinek glosszáriuma) tehát célszerű feltüntetni az illatanyagneveket is.
(6)
Az 1223/2009/EK rendeletet ezért ennek megfelelően módosítani kell.
(7)
Az ebben a rendeletben foglalt intézkedések összhangban vannak a Kozmetikai Termékek Állandó Bizottságának véleményével.
ELFOGADTA EZT A RENDELETET:
1. cikk
Az 1223/2009/EK rendelet II., III., V. és VI. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2013. július 11-től kell alkalmazni.
E rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. április 4-én.

Labels: 7
3
0
1